{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":6,"n_cols":6,"rows_kept":6,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje o Prijedlogu Pravilnika o stručnom nadzoru nad obavljanjem psihološke djelatnosti"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"PUČKI PRAVOBRANITELJ","GLAVA I. ZAJEDNIČKE ODREDBE,\nVrijeme provođenja stručnog nadzora","Kako se čl. 20. propisuje vrijeme provođenja stručnog nadzora te ga se u pravilu veže uz radno vrijeme psihologa nad kojim se provodi stručni nadzor, predlažemo da se iz stavka 1. ovoga članka briše riječ „danju“. Naime, termin „danju“ je neprecizan i nije jasno koji bi to bili sati koje on obuhvaća \n\nTakođer, predlaže se brisanje st. 2. ovoga članka. Naime, isti je nejasan (nije jasno što znači „pojedine radnje mogu se obaviti i kasnije“) te smatramo da ovaj stavak ne doprinosi jasnoći norme.","Djelomično prihvaćen","Uvažavajući činjenicu da pravni propisi u Republici Hrvatskoj pojam dana definiraju na različit način, a vodeći se potrebom preciznog normiranja odredbe o vremenu provođenja stručnog nadzora, djelomično prihvaćamo Vaš prijedlog na način da se u članku 20. stavku 1. Prijedloga Pravilnika o stručnom nadzoru nad obavljanjem psihološke djelatnosti (dalje u tekstu: Prijedlog Pravilnika) iza riječi „danju“ doda zarez i riječi „od šest do dvadeset jedan sat“, bez predloženog brisanja riječi „danju“. Naime, važnim smatramo zadržati kriterij iznimnosti u odnosu na mogućnost provođenja stručnog nadzora noću. Također se prihvaća prijedlog vezan za stavak 2. istog članka te se isti briše."]
[2,"PUČKI PRAVOBRANITELJ","GLAVA II. POKRETANJE I PROVOĐENJE POSTUPKA STRUČNOG NADZORA,\nNalog za određivanje stručnog nadzora","Nije jasno koje su to opravdane situacije u kojima bi se izvanredni stručni nadzor obavljao bez naloga. Kako bi se smanjila mogućnost arbitrarnosti u postupanju, potrebno je to preciznije urediti. Stoga se predlaže, radi jasnoće norme, da se te situacije ograniče na situacije u kojima je nužna žurnost u postupanju te predlažemo brisanje riječi „opravdanim“ i umjesto nje dodati riječ „iznimnim“, a iza riječi „slučajevima“ predlažemo dodati riječ „hitnosti“. Također, iza riječi „izdanog“ treba dodati riječi „pisanog“.\nTako bi stavak 4. glasio:\n(4) Nalog iz stavka 1. ovog članka u postupku izvanrednog stručnog nadzora dostavlja se psihologu nad kojim se provodi stručni nadzor i poslodavcu psihologa najkasnije na dan provođenja stručnog nadzora, a u iznimnim slučajevima hitnosti izvanredni stručni nadzor može se provesti i bez izdanog pisanog naloga. \nTakođer, u slučaju usmenog naloga bilo bi potrebno urediti postupak te predlažemo da predsjednik Komore u tom slučaju donese usmeni nalog o pokretanju izvanrednog stručnog nadzora. Predlažemo da dobiveni usmeni nalog provoditelj stručnog nadzora unese u zapisnik. U tom slučaju pisani nalog mora se izdati u roku od osam dana od usmenog naloga.\nStoga predlažemo dodati novi stavak 5.:\n(5) Kada se izvanredni stručni nadzor provodi bez pisanog naloga, on se provodi temeljem usmenog naloga predsjednika Komore. Dobiveni usmeni nalog provoditelj unosi u zapisnik o provedenom stručnom nadzoru. Pisani nalog mora se izdati u roku od osam dana od dana izdanog usmenog naloga.\n\nPostojeći stavak 5. postao bi stavak 6..","Prihvaćen","Članak 24. Stavak 4. će glasiti: \n(4) Nalog iz stavka 1. ovog članka u postupku izvanrednog stručnog nadzora dostavlja se psihologu nad kojim se provodi stručni nadzor i poslodavcu psihologa najkasnije na dan provođenja stručnog nadzora, a u iznimnim slučajevima hitnosti izvanredni stručni nadzor može se provesti i bez izdanog pisanog naloga. \n\nDodaje se novi stavak 5. koji će glasiti: \n(5) Kada se izvanredni stručni nadzor provodi bez pisanog naloga, on se provodi temeljem usmenog naloga predsjednika Komore. Dobiveni usmeni nalog provoditelj unosi u zapisnik o provedenom stručnom nadzoru. Pisani nalog mora se izdati u roku od osam dana od dana izdanog usmenog naloga.\n\nPostojeći stavak 5. Postaje stavak 6."]
[3,"PUČKI PRAVOBRANITELJ","PRIJELAZNE I ZAVRŠNE ODREDBE,\nPrimjena odredaba Pravilnika","Odredba je nejasna. Pretpostavljamo da se odnosi na postupke stručnih nadzora koji su započeti prije stupanja na snagu ovog pravilnika, no u svakom slučaju potrebno je pojasniti odredbu.","Prihvaćen","Članak 50. će glasiti:\nPostupci stručnog nadzora koji su započeti prije stupanja na snagu ovog Pravilnika, nastavit će se po odredbama ovog Pravilnika."]